登泰山記

姚鼐

泰山之陽，汶水西流；其陰，濟水東流。陽谷皆入汶，陰谷皆入濟。當其南北分者，古長城也。最高日觀峯，在長城南十五里。

余以乾隆三十九年十二月，自京師乘風雪，歷齊河、長清，穿泰山西北谷，越長城之限，至於泰安。是月丁未，與知府朱孝純子潁由南麓登。四十五里道皆砌石為磴，其級七千有餘。泰山正南面有三谷，中谷繞泰安城下，酈道元所謂環水也。余始循以入，道少半，越中嶺，復循西谷，遂至其巔。古時登山，循東谷入，道有天門。東谷者，古謂之天門溪水，余所不至也。今所經中嶺，及山巔崖限當道者，世皆謂之天門云。道中迷霧，冰滑，蹬幾不可登。及既上，蒼山負雪，明燭天南，望晚日照城郭，汶水徂徠如畫，而半山居霧若帶然。

戊申晦，五鼓，與子潁坐日觀亭待日出，大風揚積雪擊面。亭東，自足下皆雲漫，稍見雲中白若樗蒱數十立者，山也。極天雲一線異色，須臾成五彩。日上正赤如丹，下有紅光動搖承之。或曰：此東海也。回視日觀以西峯，或得日，或否，絳皓駁色，而皆若僂。

亭西有岱祠，又有碧霞元君祠。皇帝行宮在碧霞元君祠東。是日，觀道中石刻，自唐顯慶以來，其遠古刻盡漫失；僻不當道者，皆不及往。

山多石少土。石蒼黑色，多平方，少圓。少雜樹，多松，生石罅，皆平頂。冰雪無瀑水，無鳥獸音跡。至日觀，數里內無樹，而雪與人膝齊。桐城姚鼐記。

朗讀小提示︰

《登泰山記》是桐城派古文大家姚鼐的代表作，是著名的遊記。朗讀本文時，總體語調柔和，中等速度，其中寫景的部分要放慢速度，加上讚歎的語氣。全篇可以分為五個段落，讀的時候，各個段落的節奏和速度會隨內容有所變化。例如︰

第一段「泰山之陽……在長城南十五里」是對泰山全貌的總說，用中速，語調平緩。

第二段「余以乾隆三十九年十二月……而半山居霧若帶然」寫上山的過程。整體用中速，最後回望山下的部分是重點，要帶着欣賞的語氣來朗讀；放慢語速，拉長字音。

第三段「戊申晦……而皆若僂」這段寫日出。其中「極天雲一線異色，須臾成五彩」部分是重點，要有驚歎的語氣——突然加快加重。

第四段「亭西有岱祠……皆不及往」，這段交代日觀峯四周景點的遊覽狀況，恢復開始的朗讀節奏和速度。

第五段「山多石少土……桐城姚鼐記」朗讀速度轉慢，節奏平緩。

（本文朗讀配樂為《高山流水》）